SPOROČILO KOMISIJE

Sporočilo Komisije o priporočilih po državah članicah in regijah glede posodobljenih poročil iz leta 2018 za člene 8, 9 in 10 okvirne direktive o morski strategiji (2008/56/ES)

(2022/C 118/01)

1) UVOD

Okvirna direktiva o morski strategiji (MSFD, 2008/56/ES) (1) je celostna politika za varstvo morskega okolja morij v Evropi, ki hkrati omogoča trajnostno uporabo morskega blaga in storitev. V skladu z njo morajo države članice oceniti stanje kakovosti morskega okolja, določiti dobro okoljsko stanje in ustrezne okoljske cilje, pripraviti ustrezne programe spremljanja in izvajati ukrepe za dosego ključnega cilja Direktive, tj. „dobrega okoljskega stanja“ vseh morskih voda EU do leta 2020. Ta cilj ni bil dosežen v vseh vodah EU pri vseh deskriptorjih Direktive (2).

V drugem ciklu izvajanja Direktive so morale države članice Komisiji do 15. oktobra 2018 predložiti posodobljena poročila iz členov 8, 9 in 10 Direktive (3). Komisija mora ta poročila držav članic oceniti v skladu s členom 12 in členom 17(4) Direktive.

Države članice lahko pripravijo besedilna poročila, strukturirana v skladu z nacionalnimi potrebami, da izpolnijo svojo pravno obveznost poročanja iz okvirne direktive o morski strategiji. Države članice so se v okviru skupne strategije izvajanja okvirne direktive o morski strategiji dogovorile tudi, da bodo zagotovile e-poročila s strukturiranimi informacijami, primernimi za namene ocene iz člena 12 in razširjanje na evropski ravni prek WISE Marine (4).

Od 23 držav članic, ki imajo morske vode (5) in morajo zato poročati v skladu s členom 17, jih je 22 predložilo besedilna poročila do septembra 2020. Države članice, ki do roka v oktobru 2018 niso poročale, so bile redno opozorjene na obveznost poročanja na sestankih skupne strategije izvajanja okvirne direktive o morski strategiji. Postopki za ugotavljanje kršitev zaradi neporočanja so bili sproženi proti Bolgariji, Hrvaški, Cipru, Danski, Estoniji, Franciji, Grčiji, Irski, Italiji, Latviji, Litvi, Malti, Poljski, Portugalski, Sloveniji, Španiji in Združenemu kraljestvu (6). Vsi postopki so bili po prejemu poročil zaključeni, razen v primeru Bolgarije, ki do novembra 2021 poročil še ni predložila.

Do oktobra 2020 je 20 držav članic predložilo e-poročila in so bile zato vključene v oceno iz člena 12. Vzporedno s komunikacijo v okviru skupne strategije izvajanja okvirne direktive o morski strategiji je potekala tudi neposredna komunikacija z Bolgarijo in Grčijo, od katerih se zahteva predložitev e-poročil (7). Zaradi poznega elektronskega poročanja držav članic je prišlo do zamude pri pripravi ocene iz člena 12.

Z uporabo ocene se je sestavilo nacionalno poročilo za vsako državo članico (8) in regionalno poročilo o skladnosti za tri (9) od štirih morskih regij iz okvirne direktive o morski strategiji (Baltsko morje, severovzhodni Atlantski ocean in Sredozemsko morje) (10).

Poleg tega se je na podlagi ocene sestavil sklop priporočil za vsako državo članico in regijo (ki se na splošno uporabljajo za vse države članice v teh regijah). Cilj priporočil je opredeliti načine, kako bi bilo treba izboljšati poročila za člene 8, 9 in 10 ob naslednji posodobitvi oktobra 2024.

Skupno raziskovalno središče Evropske komisije je vzporedno z analizo poročil držav članic za to oceno okvirne direktive o morski strategiji iz člena 12, ki zagotavljajo povratne informacije o poročanju vsake države članice, analiziralo poročila z znanstvenega in tehničnega vidika. Rezultat tega je bil sklop 11 tehničnih poročil, ki zagotavljajo evropski pregled v podporo procesu izvajanja okvirne direktive o morski strategiji (11).

To obvestilo skupaj s priloženim delovnim dokumentom služb Komisije (12) vsebuje priporočila za vse države in regije, ki so bile doslej ocenjene. Nanašajo se na tri člene (8, 9 in 10), v okviru katerih se pripravlja poročila, ter na deskriptorje iz Priloge I k okvirni direktivi o morski strategiji in merila iz Sklepa Komisije (EU) 2017/848.

Priloženi delovni dokument služb Komisije (13) k temu obvestilu vsebuje posebna nacionalna in regionalna priporočila za vse države in regije, ki so bile doslej ocenjene.

2) NACIONALNA IN REGIONALNA PRIPOROČILA:

Člen Vsebine Št. priporočil Člen 8 — Ocenjene značilnosti in elementi — Metodologija ocenjevanja — Obseg doseganja dobrega okoljskega stanja — Ključni pritiski, ki preprečujejo dobro okoljsko stanje — Skladnost sedanje ocene z določitvijo dobrega okoljskega stanja iz leta 2018 Nacionalna raven – 5 — Skladen sklop elementov — Skladna metodologija ocenjevanja Regionalna raven – 4 Člen 9 — Uporaba primarnih meril — Uporaba sekundarnih meril — Kvalitativni opis dobrega okoljskega stanja — Kvantitativna določitev dobrega okoljskega stanja Nacionalna raven – 7 — Skladna uporaba primarnih meril — Skladni kvalitativni opis dobrega okoljskega stanja — Skladna kvantitativna določitev dobrega okoljskega stanja Regionalna raven – 7 Člen 10 — Cilji za ključne pritiske — Merljivi cilji — Ocena napredka pri doseganju ciljev — Ocena razkoraka do dobrega okoljskega stanja — Povezava cilja z neposrednimi ukrepi Nacionalna raven – 5 — Ključni pritiski v (pod)regiji Regionalna raven – 1 Skupaj 29

3) ZAKLJUČEK

Upoštevanje teh priporočil s strani držav članic, zlasti kadar sta potrebna dodatno usklajevanje in skladno poročanje, bo zahtevalo nadaljnje sodelovanje med državami članicami na tehnični ravni v okviru skupne strategije izvajanja okvirne direktive o morski strategiji (14), na primer v tehničnih skupinah okvirne direktive o morski strategiji in mrežah strokovnjakov Skupnega raziskovalnega središča.

(1) Direktiva 2008/56/ES Evropskega parlamenta in Sveta z dne 17. junija 2008 o določitvi okvira za ukrepe Skupnosti na področju politike morskega okolja (okvirna direktiva o morski strategiji) (UL L 164, 25.6.2008, str. 19).

(2) COM/2020/259 final.

(3) V skladu s členom 17(2), točki (a) in (b).

(4) GD14smernice za poročanje v letu 2018 o posodobitvah členov 8, 9 in 10; obravnavani primeri iz Priloge 2.

(5) Morske vode so opredeljene v členu 3(1) okvirne direktive o morski strategiji. Avstrija, Češka, Madžarska, Luksemburg in Slovaška so neobalne države in v skladu s členom 17 ne poročajo.

(6) Združeno kraljestvo je bilo v času obveznosti poročanja leta 2018 še vedno država članica EU, vendar ni pravočasno oddalo e-poročila za to oceno.

(7) Preostali dve državi članici (Bolgarija in Grčija) bosta ocenjeni, ko bosta na voljo njuni e-poročili.

(8) Tehnične ocene za posamezne države je za Komisijo pripravil zunanji svetovalec – glej https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Četrta morska regija, Črno morje, ima le dve državi članici (Bolgarija in Romunija) in ni mogoče oceniti njene skladnosti, dokler Bolgarija ne predloži e-poročil.

(10) Tehnične ocene za posamezne regije je za Komisijo pripravil zunanji svetovalec – glej https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 9 Pregledi Skupnega raziskovalnega središča: https://mcc.jrc.ec.europa.eu/main/dev.py?N=18&O=460.

(12) SWD(2022) 55 final.

(13) SWD(2022) 55 final.

(14) Skupna strategija izvajanja je neformalni program usklajevanja, ki ga je vzpostavila Komisija ob sodelovanju držav članic, konvencij o regionalnih morjih in drugih zainteresiranih strani.